SA 'liewer vir ANC as hy korruptes vasvat' | Netwerk24
SA 'liewer vir ANC as hy korruptes vasvat'
Deur Llewellyn Prince 07 April 2021 14:27
Suid-Afrikaners sal nog liewer vir die ANC wees as hulle sien dat die party se leiers daadwerklik optree teen sy eie lede wat by korrupsie betrokke is, sê pres. Cyril Ramaphosa.
Hy het Woensdagmiddag in Fort Beaufort in die Oos-Kaap gepraat op 'n geleentheid wat deel vorm van die ANC se landwye herdenkings van die struggle-ikoon Charlotte Maxeke se 150ste geboortedag. Maxeke is op 7 April 1871 in Fort Beaufort gebore.
Sy toespraak kom kort nadat die ANC se nasionale uitvoerende komitee (NUK) verlede week besluit het dat alle ANC-leiers en -lede wat van korrupsie en ander ernstige misdade aangekla word, binne 30 dae hul pos moet ontruim. Indien nie, sal hulle geskors word.
Ace Magashule, die ANC se sekretaris-generaal wat teregstaan op korrupsieverwante aanklagte, is die mees senior ANC-leier wie se politieke lot regstreeks deur bogenoemde besluit geraak word.
Ramaphosa het gesê die ANC moet verenig word. Dit is tans erg verdeeld tussen faksies wat onderskeidelik vir Ramaphosa en Magashule steun.
"As dit nie gebeur nie, sal die party aanhou uitmekaarval. Ons as verkose leiers op ons konferensie (in 2017) se mandaat was duidelik: Verenig en hernu die ANC."
Volgens hom moet die party in ooreenstemming met sy waardes en beginsels hernu word.
"Een van die kernkwessies is om te verseker dat ANC-leiers en -lede sy waardes eerbiedig. Dit sal die ANC se integriteit en reputasie 'n hupstoot gee.
"Ons moet korrupsie in die ANC takel sodat ons mense hul vertroue in die party kan herwin. Ek het vandag hier gesien dat julle almal lief is vir die ANC, maar julle sal liewer vir die ANC wees as julle weet dat die ANC daartoe verbind is om korrupsie in sy midde te beveg en sal optree teen mense wat by korrupsie betrokke is.